**Základná umelecká škola Jána Levoslava Bellu v Kremnici v tomto školskom roku slávi 65. výročie od svojho vzniku**. Život spoločnosti bol počas tohto obdobia sprevádzaný zložitými udalosťami, vzostupmi aj zostupmi a ten kremnický tiež prešiel mnohými zmenami. Škola svojim krásnym poslaním, spočiatku zameraná len na hudobnú zložku umenia, sa vyvíjala cestou radostí a úspechov.

Bohatý hudobný život Kremnice do vzniku našej školy bol opodstatnený pozíciou mesta s jeho privilégiami, finančnými možnosťami, kultúrnym spôsobom života a zložením jeho obyvateľstva- nemecké, maďarské a slovenské, z ktorých mnohí sa vzdelávali u súkromných učiteľov. V 19. a začiatkom 20. storočia žili v meste významné pedagogické osobnosti: skladateľ a regenschori **Ján Levoslav Bella, Karol Antoš, František Janeček mladší, Markéta Langerová, Oľga Dukke, Adela Havašová- žiačka Jána Levoslava Bellu, Dezider Angyal, Jozef Zástěra, Coloman Antoš, Etela Antošová, Rudolf Ország a Bohuslav Jelínek.** Poslední traja uvedení sa zároveň od 18. októbra 1950 stali prvými učiteľmi novovzniknutej školy, ktorá mala počas svojej existencie niekoľko názvov: Mestský hudobný ústav, Hudobná škola, Hudobná škola dr. J. L. Bellu, Ľudová škola umenia dr. J. L. Bellu a Základná umelecká škola J. L. Bellu. Hneď v roku vzniku bolo prijatých na výučbu hudobných nástrojov 103 žiakov- prevažne klaviristov a huslistov. 29 detí nebolo možné prijať, pretože nebol dostatok pedagógov. Za zmienku stojí spomenúť, že v rokoch 1956 až 1958 mala škola pobočku v Žiari nad Hronom, ktorá sa potom osamostatnila.

Prvým riaditeľom a spoluzakladateľom školy sa stal **Bohuslav Jelínek**- rodák z Čiech- absolvent vojenskej hudobnej školy v Prahe v odbore hra na violu, husle a dychové nástroje, neskôr študoval klavír. Do Kremnice prišiel v roku 1933 a prevzal funkciu dirigenta sokolského orchestra, baníckej dychovky, neskôr vyučoval spev na reálnom gymnáziu, súkromne pritom učil, vychoval dve dcéry hudobníčky a mnoho vynikajúcich huslistov. Sám účinkoval na významných podujatiach mesta v komornej a sólovej hre. Tri roky pred založením školy pôsobil v Banskej Bystrici ako riaditeľ tamojšej hudobnej školy, vyučoval spev na dievčenskom gymnáziu a dirigoval Symfonický orchester mesta Banská Bystrica. Po návrate do Kremnice ostal verný mestu a škole až do konca svojho života. Vychoval mnoho vynikajúcich hudobníkov, viedol súbory. Radi si spomíname na jeho češtinu, vynikajúce všestranné hudobné schopnosti a hlavne pozitívny vzťah ku žiakom.

**Rudolf Ország**- vyštudoval učiteľské preparandium v Ostrihome, príkladom mu bol pravdepodobne otec organista. V Kremnici pôsobil od roku 1913 tiež ako organista a po odchode Karola Antoša ako mestský kapelník. Paralelne súkromne vyučoval. Najúspešnejšími jeho žiakmi boli dcéry: Marta a Eva- obe vyštudovali konzervatórium, husľový virtuóz Peter Michalica- absolvent bratislavského konzervatória a VŠMU, huslista Karol Anton Hok, klavirista, skladateľ a pedagóg Peter Mácel, súrodenci Hollyovci, Mária Muráňová a ďalší. Dokonca v určitom období prichádzal k nemu na výučbu harmónie významný slovenský hudobný skladateľ Ján Cikker. Stál pri zrode školy a ešte v nej niekoľko rokov vyučoval.

**Etela Antošová**- dcéra Karola Antoša získala vyššie hudobné vzdelanie v Budapešti na Štátnej hudobnej akadémii, vyučovala spev a hru na husle. Z Kremnice odišla do Maďarska.

Z raného obdobia existencie školy spomenieme ešte: **dr. Jozef Balogh, Magdaléna Škultéty, Elena Virágová, Margita Čunderlíková Rakovská, Ing. Karol Samuelčík** a ďalší**.**

**Michal Kelement-** vyštudoval na pražskom konzervatóriu,nevidiaci učiteľ hry na akordeóne, v našej škole pracoval cez 20 rokov, vychoval úspešných súrodencov Pajtinkovcov, vynikajúceho žiaka, neskoršieho pedagóga Jordána Žufku a ďalších.

**František Krýzl-** vyučoval dychové nástroje v 80. rokoch, vychoval klarinetistov: Mariána Vojtka- súčasného učiteľa gitary, Petra Bazelidesa- súčasného pedagóga bicích nástrojov a ďalších.Pôsobil vo viacerých kremnických súboroch.

**Anna Jelínková Schmidtová**- učila celý svoj pracovný život v Kremnici, v začiatkoch krátko v pobočke Žiar nad Hronom. Zákerná choroba jej nedovolila prežiť jeseň života. Spomíname na ňu ako na veľmi príjemnú, mimoriadne kultivovanú, krásnu učiteľku, plnú emocionálneho prežívania a lásky k hudbe. Vynikajúcimi žiakmi boli: Anton Markoš, Jozef Širáň a ďalší.

**Dušan Droppa**- bol v 70. a 80. rokoch riaditeľom, vyučoval hru na akordeóne, dychových nástrojoch a hudobnú náuku..

**Mária Pavlovičová**- vyštudovala konzervatórium v Bratislavev odbore operný spev**.** V Kremnici pôsobila od roku 1959 a pomáhala škole výučbou na dôchodku. Okrem svojich vlastných, mimoriadne nadaných detí- Márius a Lea- vychovala nemalé množstvo úspešných spevákov: Elena Kučerková- Hašková, Marcela Holicová- Pittnerová, Juraj Kašša, bratia Jozef a Rudolf Benciovci, Veronika Zajaková, Andrea Hašková a ďalší.

**Libuša Jelínková Pagels-** vyštudovala hudobné vedy na Filozofickej fakulte Univerzity Komenského v Bratislave. Vyučovala klavír a hudobnú teóriu, vypracovala niekoľko odborných štúdií k výročiam školy. Svoju diplomovú prácu venovala hudobnému životu v Kremnici, kde okrem iného podrobne rozpracovala hudobnú výchovu na kremnických školách z obdobia Československej republiky.

**Miroslav Mešťan-** sa venoval v prvom rade kremnickej dychovke. Vychovával si do nej budúcich adeptov vyučovaním dychových nástrojov. V 90. rokoch vyučoval dychové nástroje aj v našej škole. Zo žiakov vynikali: Jakub Žufka- vyštudoval konzervatórium v Žiline a VŠMU, v súčasnosti vykonáva pedagogickú činnosť.

**Jordán Žufka-** vyštudoval Konzervatórium v Žiline v odbore Hra na akordeóne u prof. Košnára a Vysokú školu pedagogickú v Banskej Bystrici. V našej škole vyučoval v rokoch 1975 až 2011 hru na akordeóne a hudobnú náuku. Na záverečný absolventský koncert pripravil 51 žiakov. Najlepší z nich sa zúčastnili regionálnych, národných a medzinárodných súťaží s veľkými úspechmi. Najúspešnejšími žiakmi boli: Marianna Schmidtová Petríková- absolventka žilinského konzervatória, Marián Kováč, Petra Chromá, Patrícia Schniererová, Andrea Petrášová, Zuzana Hrabovská- absolventka žilinského konzervatória a VŠMU, Martina Mikulová, Marek Žufka- absolvent konzervatória v Žiline a VŠMU, Jordán Žufka mladší- absolvent konzervatória a súčasný študent Akadémie umení v Banskej Bystrici, Štefan Oravec a ďalší. Jordán Žufka sa okrem výchovy sólových hráčov vo veľkej miere venoval komornej hre. So žiakmi vytvoril niekoľko vynikajúcich súborov a reprezentoval s nimi školu a mesto na kultúrnych podujatiach a súťažiach. Okrem celoživotnej práce v hudobnom školstve sa aj v súčasnosti intenzívne venuje trénerstvu tenisovej hry. Od mesta Kremnica získal ocenenie primátora mesta za úspešnú pedagogickú prácu.

**Peter Mácel-** žiak Rudolfa Országa, pedagóg, skladateľ, filozof- absolvent Konzervatória v Žiline v odbore Hra na klavíri a Filozofickej fakulty Univerzity Komenského v Bratislave, kde získal aj doktorát. 40 rokov vyučoval u nás klavír, popritom určité obdobie na ŠÚV prednášal estetiku, účinkoval na mnohých podujatiach školy i mesta. Vychoval niekoľko vynikajúcich hudobníkov: Peter Trangoš- absolvent žilinského konzervatória a VŠMU, Radovan Kráľ, Miloslav Kráľ, Márius Pavlovič, Tomáš Edelsberger, Mária Holíková, Eva Ruriková a ďalší.

**Ladislav Havlín-** výborný hudobník,i keď hudbu priamo na konzervatóriu neštudoval,v predrevolučných rokoch bol krátko riaditeľom školy, vyučoval hru na husle a viedol školský orchester, s ktorým úspešne reprezentoval. V meste sa tiež angažoval, spolupracoval s Mariánom Rurikom a inými hudobníkmi v rôznych hudobných zoskupeniach.

**Elena Hašková-** žiačka Márie Pavlovičovej, absolventka žilinského konzervatória v odbore operný spev, absolventka Fakulty humanitných vied Univerzity Mateja Bela v Banskej Bystrici, kde si urobila doktorát. Vyučovala spev, klavír a hudobnú náuku, viedla spevácke súbory. Riaditeľkou školy bola 25 rokov a zaslúžila sa o porevolučný plynulý chod školy. Vychovala veľa žiakov, z nich najúspešnejší boli: Miriam Žiarna, Martina Michalechová, Petra Kapustová a ďalší.

**Terézia Brezányová-** vyštudovala v Bratislave Školu umeleckého priemyslu a VŠVU u Vincenta Hložníka. V ZUŠ pracovala v rokoch 1985, 1986, 1987 až 2002 Významne pozdvihla výtvarný odbor, nastolila mu vysokú latku, so žiakmi absolvovala nespočetné množstvo vernisáží, výstav a súťaží. Vychovala žiakov, ktorí sa ďalej profesionálne venovali výtvarnému umeniu: Michaela Čopíková, Barbora Novotná, Ján a Bohuš Konušovci, Michaela Danková, Andrea Ďurianová, Cyprián Koreň, Eva Škandíková, Lucia Škandíková, Andrea Jurčová, Juraj Horniak, Michal Kríž a ďalší.

**Ružena Utešená-** vyštudovala trénerstvo 1. triedy v odbore Pohybová výchova a tanec. V ZUŠ sa deťom venovala v rokoch 1990 až 2000. Spolupracovala s tanečnou pedagogičkou Annou Dlhopolcovou, manželom Dimitrijom Utešeným a spolu vytvorili vynikajúci tím, pretože nesmierne oživili činnosť školy mnohými veľkolepými podujatiami a súťažami. Vo výchovno- vzdelávacom procese sa zameriavali na pohybovú eleganciu a zdravie detí cez podrobnú analýzu a pedantnosť držania tela pri pohybe. Tanečný odbor vtedy navštevovali aj chlapci a vo vyučovacom procese bola okrem iného zahrnutá akrobacia. Z triedy pani Utešenej pochádzajú vynikajúci žiaci: Michaela Pavlová- vyštudovala tanec na Konzervatóriu v Banskej Bystrici a VŠMU v Bratislave- vyučuje v tanečnom odbore ZUŠ, Marianna Zlatošová Májiková- vyštudovala Konzervatórium tanca v Nitre- vyučuje v tanečnom odbore, Martina Daubnerová, Alexandra Hogerová- venovala sa poloprofesionálne tancu, Jakub Frindt- vyštudoval Konzervatórium v Banskej Bystrici a ďalší. Pani Utešená pokračuje so svojim manželom v odbornej praxi. Už 16 rokov sa venujú aktívnym seniorom, čím pomáhajú občanom mesta dôstojne a plnohodnotne prežiť starobu nie len po telesnej, ale i psychickej stránke.

My sa z jubilea tešíme. Veríme, že nasledujúce vládne štruktúry neprestanú podporovať existenciu základných umeleckých škôl na Slovensku. Ak sa tak stane, budú mať zásluhu na rozumovom, citovom a vôľovom vývine osobnosti detí. Výročie oslávime gitarovým koncertom bývalého pedagóga Matúša Petríka a bývalej žiačky Ivany Solčániovej, na ktorý všetkých srdečne pozývame dňa 21. novembra 2015 o 17:00 hod. do sály MsKS v Kremnici. **Škole a jej učiteľom prajeme veľa úspechov, vynikajúcich žiakov a množstvo krásnych podujatí!**

Klára Štroffeková